Virallinen lehti nro C 076 , 11/03/1998 s. 0110



KIRJALLINEN KYSYMYS E-2428/97 komissiolle esittäjä(t): Claude Desama (PSE) (11. heinäkuuta 1997) Aihe: EU:n koulutustuki sosiaaliavustusten varassa eläville ihmisille Belgiassa Le Soir -lehdessä 23. kesäkuuta julkaistussa artikkelissa ¨TOK kasaa EU:n tuen maan pohjoisosaan¨ osoitettiin, kuinka epätasaisesti EU:n koulutustuki minimitoimeentulolla eläville henkilöille jakautuu ja kuinka flaamilaisia sosiaalitoimistoja suositaan. Vaikka Vallonian alueella on enemmän minimitoimeentulolla eläviä (Vallonian osuus 48 %, Flanderin osuus 36,6 % vuonna 1997), on EU:n tuesta 80 % suunnattu flaamilaisille sosiaalitoimistoille. Tämä epätasapaino on jatkunut vuodesta 1988 lähtien, jolloin perustettiin voittoatavoittelematon järjestö ¨TOK-EFD¨ (¨Työtä ja koulutusta huono-osaisimmille¨). Kyseinen voittoatavoittelematon järjestö perustettiin Belgian työvoimaministeri Miet Smetin aloitteesta. Tämän, vuoteen 1991 saakka yksinomaan flaamilaisen, järjestön toiminnasta ovat vastanneet Smetin kanslian entiset työntekijät. Tällä hetkellä hallintoneuvostoon kuuluu 57 jäsentä: 3 eri viranomaisten edustajaa (mm. työvoimaministeri), 3 Brysselin sosiaalitoimistojen edustajaa, 5 Vallonian sosiaalitoimistojen edustajaa ja 45 flaamilaisten sosiaalitoimistojen edustajaa. Aikooko komissio tehdä asiasta hallinnollisen selvityksen näiden räikeiden epäkohtien perusteella ja ryhtyä oikeudenmukaisen varojen jaon edellyttämiin toimiin, jos sääntöjenvastaisesta toiminnasta saadaan näyttöä? Komission jäsenen Pádraig Flynnin komission puolesta antama vastaus (11. syyskuuta 1997) Komissio on tietoinen arvoisan parlamentin jäsenen esille tuomasta huolenaiheesta, joka koskee TOK-EFD:n hallinnoimien varojen mahdollista epätasapainoista jakamista. TOK-EFD on valtiosta riippumaton järjestö, joka huolehtii Euroopan sosiaalirahaston tavoitteeseen 3 liittyvän toimintaohjelman toteuttamisesta Belgian työvoimaministeriön asettamissa puitteissa. Tätä asiaa pohdittaessa tulisi pitää mielessä kaksi seikkaa. Hainaut on tavoitteeseen 1 kuuluva alue, eikä se ole oikeutettu rahoitukseen tavoitteeseen 3 liittyvästä kansallisesta ohjelmasta. Tämä vaikuttaa tavoitetta 3 koskevien lukujen maantieteelliseen jakaumaan. Toiseksi, TOK-EFD ei hylännyt yhtään Vallonian sosiaalitoimistojen (CPAS) esittämää muodollista rahoitushakemusta ennen vuotta 1996. Seurantakomitean kokouksessa joulukuussa 1996 komissio kuuli hylkäyksestä ja järjesti tapaamisen TOK-EFD:n johdon kanssa. Asia lisättiin myös kansallista toimintaohjelmaa käsittelevän seurantakomitean seuraavan kokouksen esityslistalle. Molemmissa kokouksissa komission edustaja ilmaisi huolestuneisuutensa hallintoneuvoston kokoonpanosta, sillä se voisi vaikuttaa hankkeiden tasapainoiseen jakautumiseen. Työvoimaministeriö ja TOK-EFD:n johto ovat sitoutuneet selvittämään mahdollisia uudistuksia kaikkien tapauksien yhtäläisen kohtelun takaamiseksi. Belgian toimintaohjelman väliarvioinnin yhteydessä seurantakomitea on pyytänyt, että lisävaroja otetaan käyttöön mitä pikimmin maantieteellisen tasapainon korjaamiseksi ja flaamilaisten sosiaalitoimistojen moitteettoman työn keskeytymisen välttämiseksi. Komissio seuraa tätä ongelmaa myös jatkossa.